
A fogyatékkal élő személyek sportolási lehetőségeinek vizsgálata a dél-alföldi régióban - A szakemberek ismereteinek és attitűdjének összehasonlító vizsgálata

A dolgozat a fogyatékos személyek sportolási lehetőségeit, a szakemberek attitűdjének és ismereteinek vizsgálatát mutatja be, melyet a dél-alföldi régió területén végeztem. A vizsgált szakemberek gyógypedagógus és testnevelő szakos hallgatók, illetve tanárok voltak.
A fogyatékos személyek sportolásának kezdete az 1940-es évek végére nyúlik vissza, amikor Angliában egy veterán kórház igazgatója, Sir Ludwig Guttman a sportot, mint rehabilitációs módszert kezdte alkalmazni, majd ez a szemlélet az egész világon elterjedt. Magyarországon is számos lehetősége van egy fogyatékos személynek a sportolásra.
A sportolási lehetőségek az egyesületek felmérését követően tárultak elénk. A strukturált kérdőíves felmérés alapján megállapítható, hogy a régióban elegendő számú egyesület van, melyek mindegyike befogadó képes. A fogyatékos személyek sportja nem kap elég nyilvánosságot a médiában, melynek következménye lehet, hogy a szakembereknek nincsenek információik az egyesületekről, a fogyatékos személyek sportjáról.
Az attitűd-kérdések elemzése által kimutatható, hogy a gyógypedagógus és testnevelés szakos hallgatók válaszai között szignifikáns különbség tapasztalható, vagyis befolyásolta a válaszadást az, hogy milyen szakos hallgatót kérdeztünk. Pozitív tény, hogy a pedagógusok és a hallgatók, vagyis a foglalkozás befolyással van a válaszadásra, mely azt mutatja, hogy a fiatalabb generáció tájékozottabb a fogyatékos személyek sportját illetően.
A kutatás célja a fogyatékos személyek sportolási lehetőségeinek a megismerése volt. A szakemberek vizsgálata főként ismeretükre terjedt ki. Az adatok tükrében megállapítható, hogy ez a terület fejlesztésre szorul. A kutatás folytatásával az ismeretek kibővítését, valamint a megszerzett információk (egyesületek, sportágak) továbbítását tűztem ki célul a szakemberek és intézmények felé. Ennek köszönhetően remélhetően szélesebb körben jut el a fogyatékos személyekhez a sportolás lehetősége.



